b'\n_START_ARTICLE_\nRhesos (skuespill)\n_START_SECTION_\nHandling\n_START_PARAGRAPH_\nOm natten oppdager de trojanske vaktpostene aktivitet og store b\xc3\xa5l i den greske leiren. Vaktene informerer den trojanske milit\xc3\xa6re lederen Hektor som ber dem vekke soldatene og be dem v\xc3\xa6pne seg. Aineias stanser dette og mener det beste er \xc3\xa5 sende ut spioner for \xc3\xa5 finne ut hva fienden gj\xc3\xb8r. Soldaten Dolon tilbyr seg \xc3\xa5 spionere p\xc3\xa5 grekerne hvis han f\xc3\xa5r Akilles\xe2\x80\x99 hester etter at krigen er vunnet. Hektor aksepterer og sender Dolon av g\xc3\xa5rde. Han drar et ulveskinn over seg og sniker seg ut._NEWLINE_Kort tid etter ankommer kong Rhesos av Trakia med sine styrker for \xc3\xa5 hjelpe trojanerne. Hektor bebreider ham for \xc3\xa5 komme mange \xc3\xa5r for sent, men medgir at det er bedre sent enn aldri. Rhesos skylder p\xc3\xa5 at han mtte forsvare sitt land mot angrep fra skyterne._NEWLINE_I mellomtiden er Odyssevs og Diomedes p\xc3\xa5 vei mot den trojanske leiren. De oppdager Dolon og dreper ham. De s\xc3\xb8ker videre mot Hektors leir for \xc3\xa5 drepe ham, men gudinnen Athene f\xc3\xb8rer dem i stedet til Rhesos\xe2\x80\x99 leir fordi de ikke er utsett til \xc3\xa5 drepe Hektor. Diomedes dreper Rhesos og flere av hans menn, mens Odyssevs stjeler hans hester, f\xc3\xb8r de stikker av. Det sprer seg rykter iblant Rhesos\xe2\x80\x99 menn at trojanske folk sto bak ud\xc3\xa5den, og at skylden ligger hos Hektor. Heektor skylder p\xc3\xa5 vaktene fordi den slu taktikken bare kunne tilskrives Odyssevs. _NEWLINE_Avslutningsvis opptrer moren til Rhesos, en av de ni musene, og stadfester at skylden ligger hos Odyssevs, Diomedes og Athene. Hun sier ogs\xc3\xa5 at Rhesos skal bli ud\xc3\xb8deliggjort, men at han vil bli sendt for \xc3\xa5 leve i en hule._NEWLINE_Det korte skuespillet gj\xc3\xb8r seg bemerket i forhold til Iliadens fremstilling ved at episoden med Dolon tones ned, mens det legges mye mer vekt p\xc3\xa5 detaljer rundt drapet p\xc3\xa5 Rhesos og trojanernes reaksjoner p\xc3\xa5 dette.\n_START_SECTION_\nDebatten om forfatterskapet\n_START_PARAGRAPH_\nForfatterens identitet har v\xc3\xa6rt omdiskutert helt siden antikken og sp\xc3\xb8rsm\xc3\xa5let har engasjert filologer i moderne tid siden Joseph Scaliger og senere andre p\xc3\xa5pekte s\xc3\xa6regenheter innenfor estetikk, ordforr\xc3\xa5d, stil og teknikk i forhold til Evripides\xe2\x80\x99 \xc3\xb8vrige produksjon._NEWLINE_Tilskrivingen til Evripides er fortsatt kontroversielt, og det er bemerkelsesverdig at filologen Albin Lesky som i sin bok Den greske tragedie inng\xc3\xa5ende har omtalt alle Evripides\xe2\x80\x99 tragedier, ikke nevner Rhesos blant hans verker. Mot dette st\xc3\xa5r andre filologer som hevder at stykket er en tidlig produksjon av forfatteren, skrevet f\xc3\xb8r 440 f.Kr. Man vet fra andre kilder at Evripides fikk oppf\xc3\xb8rt stykket Peliadene s\xc3\xa5 tidlig som 455 f.Kr, mens det tidligste bevarte stykket som med sikkerhet tilskrives ham er Alkestis fra 438 f.Kr. Det er ogs\xc3\xa5 blitt pekt p\xc3\xa5 at den bevarte teksten kan v\xc3\xa6re bearbeidet av andre p\xc3\xa5 et senere tidspunkt, noe som ikke var uvanlig.'